Fid-19 ta’ Jannar 2016, il-Kummissjoni ħarġet Komunikazzjoni dwar ir-rispons għar-Rapport tal-Grupp ta’ Esperti ta’ Livell Għoli fejn laqgħet ir-rakkomandazzjonijiet tal-HLEG. Ħafna kienu diġà ġew implimentati fil-Programm ta’ Ħidma Orizzont 2020 tal-2016-2017 u se jservu bħala pont għall-evalwazzjoni interim Orizzont 2020 li hija mistennija sal-aħħar tal-2017.

6. Iċ-Ċentru Konġunt tar-Riċerka (JRC)

Fl-2015, il-programm ta’ ħidma tal-JRC kien f’konformità sħiħa mal-prijoritajiet tal-Kummissjoni u appoġġjahom. Attivitajiet ewlenin tal-JRC ikkontribwixxew għal dawn il-prijoritajiet bħal: spinta ġdida għall-impjiegi, it-tkabbir u l-investiment; Unjoni Ewropea reżiljenti b’politika tat-tibdil fil-klima li tħares ’il quddiem u reżiljenza għad-diżastri; Suq Intern iktar profond u iktar ġust b’bażi industrijali msaħħa; Unjoni Ekonomika u Monetarja aktar profonda u aktar ġusta; Aġenda Ewropea dwar il-Migrazzjoni u s-Sigurtà u s-Sikurezza Nukleari (il-programm Euratom). Ġie provdut appoġġ għall-isforzi tal-Kummissjoni fir-rigward tal-Aġenda għal Regolamentazzjoni Aħjar u l-attivitajiet tal-Valutazzjoni tal-Impatt, billi ġew provduti għodod għas-Sett ta’ Għodod għal Regolamentazzjoni Aħjar u billi ġew appoġġjati d-DGs tal-politika fil-valutazzjonijiet tal-impatt, l-evalwazzjoni u l-kontroll tal-idoneità. Il-JRC kompla jwettaq ukoll l-obbligi eżistenti fuq terminu twil tiegħu bħall-iżvilupp ta’ standards, filwaqt li żviluppa wkoll il-kompetenzi tiegħu fl-oqsma bħall-antiċipazzjoni, il-previżjoni u x-xjenzi komportamentali. Biex jintlaħqu l-objettivi tiegħu, il-JRC ħadem b’kooperazzjoni mill-qrib mal-Istati Membri, mal-akkademja u mal-komunità tar-riċerka, kif ukoll ma' diversi sħab internazzjonali.

7. Tixrid, sfruttament u komunikazzjoni

Attivitajiet biex jinxterdu u jiġu sfruttati riżultati minn proġetti ta’ riċerka u innovazzjoni, u biex tiġi evalwata l-prestazzjoni tal-finanzjament tal-UE kif ukoll biex jitwettqu attivitajiet ta’ komunikazzjoni huma parti importanti u integrali ta’ Orizzont 2020. Fl-2015 madwar EUR 7.45 miljun ġew iddedikati għal dawn l-attivitajiet, inkluż l-għoti ta’ servizzi CORDIS, li huwa r-repożitorju pubbliku primarju u l-portal tal-Kummissjoni Ewropea għat-tixrid tal-informazzjoni dwar il-proġetti ta’ riċerka kollha ffinanzjati mill-UE u r-riżultati tagħhom. Il-Kummissjoni timplimenta attivitajiet permezz ta’ sejħiet speċifiċi għal proposti, azzjonijiet ta’ koordinazzjoni u appoġġ, u akkwist pubbliku biex tiġi provduta assistenza mmirata lejn proġetti u konsorzji biex jiġu ottimizzati l-isfruttament u t-tixrid tar-riżultati.

L-azzjonijiet appoġġjati jridu jiżviluppaw u jimplimentaw pjan komprensiv ta’ tixrid biex jiġi żgurat l-impatt massimu tar-riżultati. It-tieni, wara l-politika tal-aċċess miftuħ tal-Orizzont 2020, il-benefiċjarji jridu jiżguraw li l-pubblikazzjonijiet xjentifiċi evalwati bejn il-pari li jirriżultaw minn finanzjament tal-Orizzont 2020 jiġu depożitati f’repożitorji u jingħataw b'aċċess miftuħ, jiġifieri aċċess online bla ħlas għall-utent. Il-benefiċjarji jridu jimmiraw ukoll li jiddepożitaw fl-istess ħin id-dejta tar-riċerka meħtieġa biex jiġu validati r-riżultati preżentati f pubblikazzjonijiet xjentifiċi. It-tielet, il-Proġett Pilota tad-Dejta tar-Riċerka Miftuħa, imniedi mal-Programm ta’ Ħidma 2014-2015, jimmira li jtejjeb u jimmassimizza l-aċċess u l-użu mill-ġdid ta’ dejta tar-riċerka ġġenerata mill-proġetti. Abbażi tal-ftehimiet tal-għotja ffirmati, sal-aħħar tal-2015 madwar 64.4% tal-proġetti fl-oqsma ewlenin ipparteċipaw fil-Proġett Pilota. Filwaqt li dan il-Proġett Pilota jikkonċerna oqsma magħżula tal-Orizzont 2020, sar progress biex ikompli jissaħħaħ l-aċċess miftuħ għal pubblikazzjonijiet ta’ riċerka u dejta sabiex l-aċċess miftuħ għad-dejta jsir ir-regola prestabbilita fil-Programmi ta’ Ħidma mill-2017.

L-importanza tal-monitoraġġ u l-evalwazzjoni fiċ-ċiklu tal-programmazzjoni strateġika u l-politika ġiet imsaħħa bl-adozzjoni tal-Pakkett għal Regolamentazzjoni Aħjar.

8. Il-prospetti għall-2016

Il-prospetti għall-2016 jirriflettu r-rispons kontinwu għall-prijoritajiet politiċi u l-isfidi urġenti li l-Ewropa qiegħda tiffaċċja bħalissa.

Fl-allinjament mal-aġenda l-ġdida tal-Kummissjoni, il-Programm ta’ Ħidma għall-2016-2017 se jikkontribwixxi għall-Pakkett tal-Impjiegi, it-Tkabbir u l-Investiment billi jgħin biex tissaħħaħ il-kompetittività globali tal-Ewropa u biex jinħolqu impjiegi ġodda u sostenibbli u biex jiġi promoss it-tkabbir.

Il-baġit iddedikat għall-Istrument għall-SMEs se jiżdied b’50% u jilħaq kważi EUR 750 miljun għall-perjodu 2016-2017. Aktar investimenti permezz ta’ strumenti finanzjarji InnovFIn, immirati b’mod partikolari lejn intrapriżi żgħar u ta’ daqs medju (SMEs), se jikkontribwixxu għad-disponibbiltà ta’ firxa aktar wiesgħa ta’ prodotti ta’ finanzjament b’dejn u b’ekwità u faċilitajiet biex jiġu appoġġjati r-riċerka u l-innovazzjoni. kapital ta’ riskju aktar b’saħħtu u industrija ta’ ekwità usa’; iż-żieda fl-involviment tal-“business angels”, il-pjattaformi tal-finanzjament kollettiv u fondazzjonijiet filantropiċi fil-finanzjament tar-riċerka u l-innovazzjoni; u aktar investiment fit-trasferiment tat-teknoloġija. Se jkomplu jiġu promossi sinerġiji mal-Fond Ewropew għall-Investimenti Strateġiċi (FEIS), kif ukoll il-Fondi Strutturali u ta’ Investimenti Ewropej (FSIE).

Inbdiet il-programmazzjoni strateġika għall-aħħar ċiklu tal-Programm ta’ Ħidma ta’ Orizzont 2020 li qed twitti t-triq biex jitħaddnu, flimkien mal-oqsma identifikati fil-Programm Speċifiku li għad iridu jiġu koperti, prijoritajiet emerġenti u sfidi ġodda li jirriżultaw min-natura li qed tevolvi tax-xejriet tar-riċerka u l-innovazzjoni jew l-isfidi li jinħolqu u l-motivaturi politiċi bħal kwistjonijiet ta’ migrazzjoni, sikurezza, “physical meets digital”, l-isfida tal-enerġija u l-ġlieda kontra t-tibdil fil-klima, theddid għas-saħħa, eż. il-vajrus taz-Zika, u l-prijorità globali tat-twassil tal-innovazzjoni.

L-evalwazzjoni interim ta’ Orizzont 2020 mistennija li titlesta wara s-sajf tal-2017. Il-Kummissjoni tistenna, abbażi tal-prijoritajiet identifikati permezz ta’ diversi konsultazzjonijiet u abbażi tar-rakkomandazzjonijiet fl-evalwazzjoni interim ta’ Orizzont 2020, li jiġi żviluppat il-kontenut tal-programm ta’ ħidma tal-2018-2020 fl-ewwel tliet kwarti tal-2017 bl-adozzjoni u l-pubblikazzjoni tas-sejħiet għal proposti mhux qabel il-ħarifa tal-2017.

Wara r-rapport tal-evalwazzjoni ex post tal-FP7, il-Kummissjoni kienet diġà impenjat ruħha li: timplimenta fokus strateġiku ġdid għal Orizzont 2020 biex timmassimizza l-kontribut tagħha għall-“innovazzjoni miftuħa”, għax-“xjenza miftuħa” u għall-“ftuħ għad-dinja”; timmassimizza s-sinerġiji bejn ir-R&I fi prijoritajiet tematiċi ta’ oqsma ta’ sfidi soċjetali u teknoloġiji u infrastrutturi diġitali abilitanti ewlenin ġodda u emerġenti; tesplora l-ħtieġa għal, u l-vijabbiltà ta’, Kunsill Ewropew tal-Innovazzjoni bħala mezz biex tingħata spinta lill-innovazzjoni u kif jiġu simplifikati strumenti eżistenti; tevalwa l-JTIs f’termini ta’, fost l-oħrajn, il-ftuħ, it-trasparenza u l-effettività tagħhom; tħaffef l-elaborazzjoni ta’ proġetti importanti ta’ interess komuni Ewropew, li jistgħu jrawmu użu kbir tar-riċerka f’teknoloġiji maturi.

L-2016 timmarka l-introduzzjoni ta’ ħafna azzjonijiet ta’ politika fi ħdan it-tliet prijoritajiet strateġiċi tal-Kummissjoni dwar ir-Riċerka u l-Innovazzjoni. Bħala parti mill-għan ta’ “Innovazzjoni Miftuħa” u bl-objettiv primarju li tiżdied il-kapaċità tal-Ewropa li tiġġenera u żżid innovazzjonijiet ġodda, infetħet Sejħa għal Ideat għat-twaqqif ta’ Kunsill Ewropew ta’ Innovazzjoni mis-16 ta’ Frar sad-29 ta’ April 2016.

Il-Kummissjoni hija impenjata li tikkapitalizza b’mod sħiħ fuq il-mezzi għad-dispożizzjoni tagħha biex tirrapporta u tikkomunika b’mod aktar effettiv ir-riżultati u l-impatt tar-Riċerka u l-Innovazzjoni u stabbiliet prijoritajiet biex twettaq il-Cloud Ewropew tax-Xjenza Miftuħa, kif ukoll biex ittejjeb l-aċċess miftuħ għar-riżultati tar-riċerka u d-dejta sottostanti, u b’hekk twassal “Xjenza Miftuħa”.

L-aħħar iżda mhux l-inqas, li nkunu “Miftuħin għad-Dinja” jibqa’ minn ta’ fuq nett fl-aġenda. Il-ftehimiet li jassoċjaw il-Georgia u l-Armenja ma’ Orizzont 2020 ġew iffirmati f’April u Mejju 2016 rispettivament. It-tieni rapport dwar l-implimentazzjoni tal-Istrateġija għall-Kooperazzjoni Internazzjonali fir-Riċerka u l-Innovazzjoni se jinħareġ f’Settembru. Faċilità ta’ Servizz b’Appoġġ tal-Iżvilupp Strateġiku tal-Kooperazzjoni Internazzjonali fir-Riċerka u l-Innovazzjoni se titwaqqaf sal-aħħar tal-2016. Il-kooperazzjoni internazzjonali fir-riċerka u l-innovazzjoni hija strument ta’ setgħa moderata u mekkaniżmu għat-titjib tar-relazzjonijiet ma’ pajjiżi u reġjuni ewlenin, il-bini ta’ pontijiet fi żmien ta’ kunflitt, il-prevenzjoni ta’ kriżijiet, fehim aħjar ta’ kwistjonijiet kumplessi u l-iżvilupp ta’ strateġiji konġunti għal amministrazzjoni tajba tal-pjaneta tagħna. Ir-rilevanza tal-kooperazzjoni internazzjonali fir-riċerka u l-innovazzjoni ġiet eżemplifikata bi stejjer ta’ suċċess, bħall-Organizzazzjoni Ewropea għar-Riċerka Nukleari (CERN), li pprovdiet ukoll mudell għal reġjuni b’ambizzjonijiet simili, bħal-Lvant Nofsani, fejn bħalissa qed jinbena s-Synchrotron-light for Experimental Science and Applications in the Middle East (SESAME) fil-Ġordan b'riżultat ta' kooperazzjoni produttiva u b'mira futura bejn l-UE u l-UNESCO. L-assoċjazzjoni ta’ dawk li issa huma ħames pajjiżi ġirien ma' Orizzont 2020 tappoġġja l-Politika Ewropea tal-Viċinat.